b'\n_START_ARTICLE_\nJoshua Norris\n_START_SECTION_\nPelityyli\n_START_PARAGRAPH_\nThe Sports Forecaster -sivuston mukaan Norris on kahden suunnan sentteri, jolla on erinomainen l\xc3\xa4ht\xc3\xb6nopeus. Norrisilla on my\xc3\xb6s hyvi\xc3\xa4 pelintekij\xc3\xa4n ominaisuuksia ja h\xc3\xa4nell\xc3\xa4 on my\xc3\xb6s jonkin verran ratkaisukyky\xc3\xa4. Norrisin tulisi kuitenkin k\xc3\xa4ytt\xc3\xa4\xc3\xa4 kokoaan paremmin hyv\xc3\xa4ksi ja kehitt\xc3\xa4\xc3\xa4 kokonaisvaltaista pelaamistaan. H\xc3\xa4nell\xc3\xa4 on potentiaalia olla my\xc3\xb6s viel\xc3\xa4 parempi hy\xc3\xb6kk\xc3\xa4ysp\xc3\xa4\xc3\xa4n pelaaja.\n_START_SECTION_\nSeuraura\n_START_PARAGRAPH_\nNorris pelasi C-juniorina Oakland Jr. Grizzliesin joukkueessa, kunnes Niagara IceDogs varasi h\xc3\xa4net 110. pelaajana OHL:n varaustilaisuudessa 2015. H\xc3\xa4n ei kuitenkaan siirtynyt CHL:\xc3\xa4\xc3\xa4n, vaan vietti vuodet 2015\xe2\x80\x932017 Yhdysvaltain maajoukkueen kehitysohjelman mukana. Kaudella 2016\xe2\x80\x932017 Norris pelasi my\xc3\xb6s CCM/USA Hockey All-American Prospects Gamessa._NEWLINE_San Jose Sharks varasi Norrisin ensimm\xc3\xa4isell\xc3\xa4 kierroksella 19. pelaajana NHL:n varaustilaisuudessa 2017. H\xc3\xa4n siirtyi kaudeksi 2017\xe2\x80\x932018 Michiganin yliopistojoukkueeseen. Syyskuussa 2018 Sharks kauppasi Norrisin pelaajaoikeudet, hy\xc3\xb6kk\xc3\xa4\xc3\xa4j\xc3\xa4t Chris Tierneyn ja R\xc5\xabdolfs Balcersin, puolustaja Dylan DeMelon sek\xc3\xa4 kes\xc3\xa4n 2019 toisen kierroksen ja kes\xc3\xa4n 2020 ensimm\xc3\xa4isen kierroksen ehdolliset varausvuorot Ottawa Senatorsiin vaihdossa puolustaja Erik Karlssoniin ja hy\xc3\xb6kk\xc3\xa4\xc3\xa4j\xc3\xa4 Francis Perroniin.\n_START_SECTION_\nMuuta\n_START_PARAGRAPH_\nNorrisin isoveli Coale pelaa Ferris State Universityn yliopistojoukkueessa. Veljesten kanadalainen is\xc3\xa4 Dwayne Norris pelasi omalla urallaan 20 NHL-ottelua ja osallistui Lillehammerin olympiakisoihin 1994. My\xc3\xb6s heid\xc3\xa4n set\xc3\xa4ns\xc3\xa4 Warren Norris pelasi j\xc3\xa4\xc3\xa4kiekkoa ammattilaisena.'